Tyrkland hefur ekki lengur neina þörf fyrir að ganga í Evrópusambandið , en Tyrkir munu þó ekki einhliða ákveða að slíta aðildarviðræðum . Þetta sagði Recep Tayyip Erdogan Tyrklandsforseti við tyrkneska þingið í dag . „ Við verðum ekki þeir sem munu hætta . En satt best að segja þá þurfum við ekki lengur á Evrópusambandsaðild að halda , “ hefur Reuters eftir Erdogan . Aðildarviðræður Tyrklands hafa staðið yfir í 12 ár , en hafa gott sem stöðvast alfarið eftir gagnrýni ráðamanna ESB vegna harðra aðgerða tyrkneskra stjórnvalda í kjölfar misheppnaðs valdaráns sumarið 2016 . Tugir þúsunda hafa verið hnepptir í varðhald , m.a. kennarar og fjölmiðlafólk . Stjórn Erdogans hefur sagt ríki ESB ekki hafa haft fullan skilning á þeirri miklu ógn sem Tyrkland stóð frammi fyrir og að þau hafi ekki brugðist við beiðni tyrkneskra stjórnvalda að fá framselda einstaklinga sem þau telja hafa staðið að valdaránstilrauninni . „ ESB brást okkur í baráttunni gegn hryðjuverkaógninni , “ sagði Erdogan og gaf í skyn að ESB þyrfti þó enn á Tyrklandi að halda . „ Ef ESB ætlar að taka skref fram á við þá er aðeins ein leið til þess og það er að samþykkja aðild Tyrklands og hefja tímabil menningar og hagvaxtar . “ Angela Merkel Þýskalandskanslari sagði í kosningaumræðu í Þýskalandi í síðasta mánuði að það væri ljóst að Tyrkland ætti ekki að ganga í ESB og að binda ætti endi á aðildarviðræðurnar , jafnvel þó að Tyrkland væri mikilvægur bandamaður ESB í NATO .